《吼山同陶方琦子珍》
清代·谭廷献

夫容倒垂作奇石，春流日漱灵根白。下削云肤几千尺，东宕鸟啼西宕闻。

云窗雾阁参差分，美人离立锦绣裙。振衣直出烟萝上，翳竹盘松各殊状。

万壑千岩郁相向，蜡屐颇愧阮步兵。安得秋携双玉笙，云石峰头吹月明。

千秋高举寻遐契，流水浮云看世事。樵风可乘休入市，廿年心力未著书。

名山笑我当何如，白头与子来结庐。

作者简介：谭廷献，字仲修，号复堂，仁和人。同治丁卯举人，官合肥知县。有《复堂诗》。